Играете ли руска рулетка с детето си?
„Страх ме е от болестите, но от ваксините още повече", пише майка във форума bg-mamma. „Няма сила", която да я убеди да ваксинира децата си. Тя е една от многото съвременни градски майки, решили да не застрашават живота на детето си с ваксини... и  да оставят дацата си в ръцете на съдбата. Аргументите им са различни - от това, че ваксините (може би) причинявали аутизъм, през това, че дребната шарка "никак не е опасна" и е била нормална част от живота на баба им. И така до въпросите за световната конспирация срещу „нормалния човек" и манипулативните фармацевтични компании.Добре е всички тези майки да насочат погледа си към Румъния и Италия. И да се запитат доколко е опасно това, което се случва в Столипиново. В Румъния за последните няколко месеца са регистрирани над 3000 случая на морбили. 17 от тях са завършили фатално. Над 700 случая на морбили има и в Италия само от началото на годината.Докато Световната здравна организация се надява до 2020 година да елиминира предотвратими с ваксина заболявания, форумите и интернет разбирачите правят всичко възможно да ги задържат - като отричат науката в името на философски и религиозни възгледи (това е причината, изтъквана масово сред американците, отказали да ваксинират децата си, в резултат на което за 2014 година има рязък скок на морбили в страната).Да не ваксинираш детето си е като да играеш руска рулетка. Завъртането на барабана може да те пропусне първия път, но няма гаранция за следващите. В Столипиново причината за възникването на зараза от морбили е проста - ромското малцинство в махалите е масово неграмотно. Не са антиваксъри.Случаите на деца, инвалидизирани от ваксини са нищожен процент, в сравнение със смъртните случаи, които неминуемо ще настъпят, ако масово се преустанови с ваксинациите. Рисковете при отказ от ваксинация варират от увреждания до инвалидност, дори смърт.Това се случва по света, това се е случвало и у нас - по време на последната епидемия от морбили през 2009-2010 година в България има 24 000 заразени и 24 починали. Като се има предвид, че последната епидемия у нас е преди антиваксърската епоха, в която ваксината се приравнява до кемтрейлс и илюминатите в конспиративните мозъци.Никой не може да гарантира, че доброто и здраво неваксинирано дете от центъра на София по стечение на обстоятелствата няма да се окаже в досег с друго неваксинирано болно дете. Не искате да разбирате какъв ще бъде резултатът. Не е лошо да припомним за случая с детето, което почина от дифтерия в Испания, след като родителите му предпочетоха да не го ваксинират.Има различни спорове за страничните ефекти от ваксините. Но вредата от липсата на имунизация е безспорна.Наистина ли няма сила, която да ви накара да ваксинирате детето си? Погледнете Столипиново и се замислете - онова, което се случва там заради липса на образование и информация, спокойно може да се случи и в дома ви, нищо че сте образовани. Във времето, в което всички разбират от всичко, опасността да паднем в жертва на глупостта е най-голяма. Страхувайте се от ваксините, инфекциозните заболявания обаче са немислимо по-страшни. Не ви трябва „ръка да пипне, око да види", за да повярвате.